До Общински съвет - Бургас

ДОКЛАДНА ЗАПИСКА

от
Георги Дракалиев, Димитър Людиев, Костантин Луков, Веселин Пренеров и Tошко Иванов - общински съветници 
Относно: Удостояване на Рикардо Тоскани със званието “Почетен гражданин на Бургас“(посмъртно)
Уважаеми колеги,

         Един от хората, оставили завинаги своя следа в историята на Бургас, чийто отпечатък и днес ярко се вижда в облика на града ни, е италианецът Рикардо Тоскани. Тази година се навършват 90 години от неговата смърт, вследствие на туберкулоза. През 1885 г. след вероломното нахлуване на сръбските войски в България, младият Тоскани оглавява италианското Дружество за взаимопомощ (Mutuo Soccorso) и заедно с още 70 италианци отиват доброволци на фронта срещу Сърбия, за да защитават Съединението на Родината ни. За участието им в победния марш на българската войска, те са отличени със специален медал от италианския крал. След войната, той пристига в Бургас, където през 1895 г. Бургаският градски съвет му дава право да ръководи строителството на частни постройки. Рикардо Тоскани е флагман на модернизацията на града, като  изгражда някои от най-емблематичните му сгради. Той участва и в проектирането и строителството на катедралата “Св. Св. Кирил и Методий”. Негово дело са проектите на редица красиви сгради в Бургас – хотел “Империал”, “Модерен театър”, къщите на Йови Водени чаров, двете къщи на Йоанидис, къщите на Иван Хаджипетров, Исак Презенти, братя Калиманови, Стефан Родев, пансиона на девическото училище „Свети Йосиф“ в комплекс с католическия параклис „Свети Йосиф“, сградата на музея „Петя Дубарова“ и др. До голяма степен промяната в архитектурния облик на централната част на Бургас е негова заслуга. Въпреки това, Рикардо Тоскани не е почетен по никакъв начин до този момент, за разлика от много други, с нищо не заслужили тази чест.
      Тъй като считаме, че едно подобно дело не бива да тъне в забрава, още повече че става и дума за чужденец, участвал като доброволец в българската армия, а също така и на основание чл.21, ал.1, т.22 от ЗМСМА и чл.42 и чл.44 oт Наредбата за символиката и отличията на Община Бургас, предлагамe на Общинския съвет да вземе следното 

                                                РЕШЕНИЕ:

        Удостоява Рикардо Тоскани със званието “Почетен гражданин на Бургас“(посмъртно)
         Прилoжения:

1. Становище от Дружеството на бургаските художници, съгласно чл.45, т.1 от НСООБ;

2. Подписка от Инициативен граждански комитет, съгласно чл.45, т.1 от НСООБ;
3. Биография и описание на дейността и заслугите на Рикардо Тоскани, съгласно чл.46 от НСООБ.
С уважение:

27.08.2018 г.                                                                        
